钦定古今图书集成/明伦汇编/官常典/第353卷 > 俞士吉
## 钦定古今图书集成/明伦汇编/官常典/第353卷 > 俞士吉

按《明外史夏原吉传》：“俞士吉，字用贞，象山人。洪武末，
举于乡，授兖州府学训导。建文时，上疏论时政得失
十馀事。擢监察御史，议论切直。出巡凤阳、徽州，又按
湖广，辩释疑狱，风纪肃然。成祖即位，擢左佥都御史，
奉使谕朝鲜、日本，还奏皆称旨，赐豸衣楮币。浙西大
水，偕夏原吉等往督农政，湖州逋粮至六十万石，同”
事者欲减其数以闻。士吉曰：“欺君病民，吾不为也。”具
以实奏，悉得蠲贷。明年为都御史陈瑛所劾，与大理
少卿袁复同系诏狱。复竟死狱中。士吉谪为事官，治
水苏、松。既而复职。命视浙江民瘼。还上《圣孝瑞应颂》。
帝曰：“尔为大臣，不言民间利病，乃献谀邪？”掷还之。寻
出知襄阳府。秩满，迁山东左参议。洪熙改元，入觐。帝
欲授以清要职。吏部儗太仆卿。帝曰：“渠是秀才，可擢
詹事。”宣宗初，改南京刑部侍郎。被劾致仕，卒。